CELEX: 32009D0436
Language: bg
Date: 2009-05-05 00:00:00
Title: 2009/436/ЕО: Решение на Съвета от 5 май 2009 година за поправка на Директива 2008/73/ЕО за опростяване на процедурите по вписване и публикуване на информация във ветеринарната и зоотехническата област

10.6.2009   
            
            
               BG
            
            
               Официален вестник на Европейския съюз
            
            
               L 145/43
            
         
      РЕШЕНИЕ НА СЪВЕТА
   
   от 5 май 2009 година
   за поправка на Директива 2008/73/ЕО за опростяване на процедурите по вписване и публикуване на информация във ветеринарната и зоотехническата област
   (2009/436/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 37 от него,
   като взе предвид предложението на Комисията,
   като взе предвид становището на Европейския парламент (1),
   като има предвид, че:
   
               (1)
            
            
               Директива 2008/73/ЕО (2) измени общо 23 акта на Съвета с цел да се предоставят, inter alia, опростени процедури за съставяне на списъци и публикуване на информация във ветеринарната и зоотехническата област.
            
         
               (2)
            
            
               Директива 2008/73/ЕО влезе в сила на 3 септември 2008 г. Държавите-членки следва да въведат в сила законовите, подзаконовите и административните разпоредби, необходими, за да се съобразят с посочената директива до 1 януари 2010 г. Същата директива обаче не предвижда държавите-членки да започнат да прилагат тези разпоредби от същата дата.
            
         
               (3)
            
            
               В интерес на правната сигурност Директива 2008/73/ЕО следва да бъде поправена, за да се гарантира, че измененията, внесени от тази директива в различни актове на Съвета с цел да се предоставят опростени процедури, се прилагат единно от държавите-членки от 1 януари 2010 г. Директива 2008/73/ЕО следва да бъде съответно поправена, така че тя да се прилага от споменатата дата. Съответно, посочената директива следва да бъде поправена също така, за да се предвиди, че държавите-членки следва да започнат да прилагат тези разпоредби от посочената дата.
            
         
               (4)
            
            
               Някои други изменения обаче, направени с Директива 2008/73/ЕО в директиви 64/432/ЕИО (3) и 90/426/ЕИО (4), не засягат опростените процедури и следователно не изискват отлагане на датата на прилагане от страна на държавите-членки до 1 януари 2010 г. Тези изменения се отнасят съответно до приемането на конкретни мерки по отношение на здравето на животните в съответствие с процедурата, предвидена в Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (5), както и до поправянето на остаряло позоваване.
            
         
               (5)
            
            
               За да се гарантира плавен преход към новите опростени процедури за съставяне на списъци и за публикуване на информация във ветеринарната и зоотехническата област, следва да се предвиди да могат да бъдат приети преходни разпоредби в съответствие с процедурата, предвидена в Решение 1999/468/ЕО.
            
         
               (6)
            
            
               За да се осигурят правна сигурност и приемственост, настоящото решение следва да се прилага от 3 септември 2008 г. — датата, на която влиза в сила Директива 2008/73/ЕО.
            
         
               (7)
            
            
               Директива 2008/73/ЕО следва да бъде съответно поправена,
            
         ПРИЕ НАСТОЯЩОТО РЕШЕНИЕ:
   Член 1
   Директива 2008/73/ЕО се поправя, както следва:
   
               1.
            
            
               Член 20, параграф 2 се заличава.
            
         
               2.
            
            
               Вмъкват се следните членове:
               „Член 23а
               Преходни разпоредби
               Могат да бъдат приети преходни разпоредби в съответствие с процедурата, посочена в член 23б, параграф 2.
               Член 23б
               Процедура на комитет
               1.   Комисията се подпомага от Постоянния комитет по хранителната верига и здравето на животните, създаден с член 58 от Регламент (ЕО) № 178/2002 (6).
               2.   При позоваване на настоящия параграф се прилагат членове 5 и 7 от Решение 1999/468/ЕО.
               Срокът, предвиден в член 5, параграф 6 от Решение 1999/468/ЕО, се определя на три месеца.
            
         
               3.
            
            
               Член 24, параграф 1 се заменя със следното:
               „1.   Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива до 1 януари 2010 г. Те незабавно съобщават на Комисията текста на тези разпоредби.
               Те прилагат тези разпоредби от 1 януари 2010 г.
               Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.“
            
         
               4.
            
            
               Член 25 се заменя със следното:
               „Член 25
               Влизане в сила и приложимост
               Настоящата директива влиза в сила на двадесетия ден след публикуването ѝ в Официален вестник на Европейския съюз.
               Тя се прилага от 1 януари 2010 г., с изключение на член 1, параграфи 1 и 5 и членове 7, 23а и 23б.“
            
         Член 2
   Настоящото решение се прилага от 3 септември 2008 г.
   Член 3
   Настоящото решение се публикува в Официален вестник на Европейския съюз.
   
   Член 4
   Адресати на настоящото решение са държавите-членки.
   
      Съставено в Брюксел на 5 май 2009 година.
      
         
            За Съвета
         
         
            Председател
         
         M. KALOUSEK
         
      
   
   
      (1)  Становище от 2 април 2009 г. (все още непубликувано в Официален вестник).
   
      (2)  ОВ L 219, 14.8.2008 г., стр. 40.
   
      (3)  ОВ 121, 29.7.1964 г., стр. 1977/64.
   
      (4)  ОВ L 224, 18.8.1990 г., стр. 42.
   
      (5)  ОВ L 184, 17.7.1999 г., стр. 23.
   
      (6)  Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).“;